Polisiebeampte glo met renosterstropery verbindArgieffoto (Foto: Rhino Horn Auction) ŉ 35-jarige polisiebeampte en vyf medepligtiges is in Mpumalanga in hegtenis geneem op aanklagte wat verband hou met renosterstropery. Brig. Leonard Hlathi, provinsiale polisiewoordvoerder, het gesê die inhegtenisnemings volg nadat wildbewaarders Maandag in die vroeë oggendure vier mans in die Krugerwildtuin aangekeer het. ŉ .303-jaggeweer, ammunisie en ŉ byl is in hul besit gevind. “Die mans het aan die wildbewaarders gesê hulle wag vir iemand om hulle te kom oplaai. ŉ Ruk later het hul vervoer opgedaag en die twee insittendes van die voertuig is ook aangekeer. Tydens ondervraging het dit aan die lig gekom dat die bestuurder van die voertuig ŉ sersant, verbonde aan die Lebombo-grenspos naby Komatipoort, is,” het Hlathi gesê. Die beampte en sy vyf medepligtiges is in hegtenis geneem op aanklag van sameswering om ŉ misdryf te pleeg. Die vier verdagtes wat in die wildtuin aangekeer is, word ook aangekla van die onwettige besit van ŉ vuurwapen en ammunisie, sowel as betreding. Hulle moet binnekort in die Bosbokrand-landdroshof verskyn. In ŉ afsonderlike voorval is twee vermeende renosterstropers oor die naweek in die wildtuin aangekeer ná ŉ skietgeveg met wildbewaarders. “Die wilbewaarders was besig met hul daaglikse roetine toe hulle die twee verdagtes opgemerk en genader het. ŉ Skietgeveg het uitgebreek en albei verdagtes is in die proses gewond,” het Hlathi gesê. Die verdagtes is onder polisiebewaking na ŉ hospitaal geneem vir mediese behandeling. Die polisie het op twee renosterhorings, ŉ .375-geweer waarvan die reeksnommer afgevyl is, ammunisie en ŉ mes beslag gelê. Die verdagtes, David Kubhayi (27) en Samson Zwane (22), het Maandag in absentia in die rondgaande hof in Skukuza verskyn. Die saak is tot 29 Mei uitgestel vir verdere ondersoek.